Ouetehuis in Bethal beroofArgieffoto Die SAPD is op soek na drie persone wat op ŉ ouetehuis in Bethal in Mpumalanga toegeslaan het. “Twee mans en ŉ vrou het Vrydag omstreeks 23:00 op die ouetehuis toegeslaan,” het kol. Mtsholi Bhembe, woordvoerder van die polisie, gesê. “Die vrou het ŉ japon aangehad. Hulle het ŉ veiligheidswag genader, wat by die hoofhek aan diens was, en haar in kennis gestel dat hulle ŉ familielid wil besoek.” Die veiligheidswag het hulle in kennis gestel dat besoekure verby is, waarna die twee mans vuurwapens na voorskyn gebring en die veiligheidswag gedwing het om die hek oop te maak. Die wag het die hek oopgemaak, uit vrees vir haar lewe. “Die vrou het die twee mans gewys waar om ŉ sleutel tot die perseel te kom. Sy het slegs vir hulle gewys sonder om ŉ woord te sê, en haar gesig was met ŉ bruin serp bedek,” het Bhembe bygevoeg. Die drie persone is daarna na die matrone en het haar gedwing om hulle na ŉ kluis te neem waar hulle sleutels tot die woonstelle kon bekom. “Die groep het juwele uit die kluis, televisiestelle en dekodeerders gebuit.” Hulle het van die toneel gevlug in ŉ wit bakkie. “Die waarde van die gesteelde eiendom is nog nie bekend nie. Niemand is nog tot dusver in hegtenis geneem nie. Enigiemand met verdere inligting word versoek om ao George Makgamata te kontak by 082 304 0052.”